เก็บตกการเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

สั่งแบงก์เตรียมแผนรับมือฉุกเฉิน
นางธาริษา วัฒนเกส ผู้ว่าการธนาคารแห่งประเทศไทย (ธปท.) ออกหนังสือเวียนถึงสถาบันการเงินทุกแห่ง สั่งการให้เตรียมพร้อมบริหารความเสี่ยงด้านสภาพคล่อง เพื่อรองรับภาวะผันผวนของเศรษฐกิจและสถานการณ์ที่เปลี่ยนแปลงอย่างรวดเร็วในขณะนี้ได้ทัน
ทั้งนี้ นอกเหนือจากให้สถาบันการเงินต้องกำหนดกลยุทธ์ นโยบายในการดำเนินการ และการวางมาตรฐานในการตรวจวัดปริมาณสภาพคล่องที่เหมาะสมแล้ว ธปท.ยังต้องการให้สถาบันการเงินสร้างระบบเตือนภัยสภาพคล่องล่วงหน้า และมีแผนรองรับเหตุในกรณีฉุกเฉินด้วย เนื่องจากสถานการณ์การเงินโลกในขณะนี้ยังไม่ปกติ
“สถาบันการเงินควรมีระบบงานที่สามารถตรวจสอบ ชี้วัด ติดตาม และควบคุมความเสี่ยงด้านสภาพคล่องของตนเองในลักษณะมองไปข้างหน้า ทั้งปริมาณรายรับ รายจ่าย หนี้สิน ภาระผูกพันและไม่ผูกพันตามสัญญา รวมถึงการดำเนินการของบริษัทลูกหรือบริษัทในเครือด้วย โดยครอบคลุมทุกสกุลเงิน โดยสถาบันการเงินต้องมีเงินสดในมืออย่างเพียงพอ และมีการกระจายการลงทุนในตราสารหนี้อย่างเหมาะสม ไม่กระจุกตัวในรุ่นใดรุ่นหนึ่ง ขณะเดียวกันก็ต้องติดตามพฤติกรรมของลูกค้าและคู่สัญญาที่มีผลต่อการเปลี่ยนแปลงสภาพคล่องด้วย และควรมีแผนในการกู้ยืมหรือเสาะหาสภาพคล่องในกรณีที่มีความต้องการสภาพคล่องอย่างเร่งด่วนด้วย” หนังสือเวียนระบุ
นอกจากนี้ ธปท.ยังกำหนดให้สถาบันการเงินต้องสร้างระบบการเตือนภัยสภาพคล่องล่วงหน้า กำหนดเครื่องมือและตัวบ่งชี้ที่จะระบุความผิดปกติในด้านสภาพคล่อง ความเสี่ยงที่เพิ่มขึ้น หรือความต้องการเงินทุน ตั้งแต่ระดับที่ภาวะผิดปกติเริ่มเกิดขึ้นจนถึงภาวะวิกฤตเริ่มก่อตัว เช่น การถูกลดระดับความน่าเชื่อถือ ราคาหุ้นลดลง อัตราการไหลออกของผู้ฝากเงินรายย่อยเพิ่มขึ้น ความสามารถในการกู้ยืมระยะยะยาวลดลง 
โดยกำหนดให้มีระบบเตือนในระดับที่ต้องเตรียมพร้อม (Alert) และระดับที่ต้องเริ่มทำความแผนฉุกเฉิน (Trigger Point) เพื่อรองรับปัญหากรณีขาดสภาพคล่อง หรือฐานะการเงินของสถาบันการเงินมีปัญหาว่าจะสามารถหาแหล่งเงินได้จากที่ใดบ้าง ในวงเงินเท่าไร เช่น ขายสินทรัพย์ ทำธุรกรรมซื้อขายเงินตราต่างประเทศล่วงหน้า การกู้ยืม และหลักประกันที่จะใช้กู้ยืม รวมถึงต้องมีแผนรองรับการจ่ายเงินที่อาจจะเกิดขึ้นระหว่างวันด้วย ที่สำคัญต้องมีการสื่อสารที่ชัดเจนเพื่อจัดการกับข่าวลือด้วย ฉะนั้นการสื่อสารกับพนักงาน ลูกค้า ผู้ถือหุ้น เจ้าหนี้ และสื่อมวลชน ต้องชัดเจนไม่กระทบภาพพจน์ของสถาบันการเงินจะได้ไม่เกิดผลกระทบลุกลามไปทั้งระบบ
อย่างไรก็ตาม การดำเนินการตามแผนในแต่ระดับ ทั้งระดับปกติ และฉุกเฉิน ธปท.กำหนดให้สถาบันการเงินระบุผู้รับผิดชอบ และบทบาทหน้าที่ในการแก้ปัญหาให้ชัดเจนด้วย และเมื่อเริมใช้แผนฉุกเฉินต้องแจ้งเหตุฉุกเฉินกับธปท.โดยเร็วที่สุด